b"\n_START_ARTICLE_\nErmita de Sant Pau d'Alboc\xc3\xa0sser\n_START_SECTION_\nHist\xc3\xb2ria\n_START_PARAGRAPH_\nL'any 1568, Mart\xc3\xadn de C\xc3\xb3rdoba y Mendoza, bisbe de Tortosa, concedeix perm\xc3\xads al vicari de la parr\xc3\xb2quia d'Alboc\xc3\xa0sser per celebrar misses a l'ermita de Sant Pau, cosa que demostra l'exist\xc3\xa8ncia d'una ermita en aquesta data, que podria correspondre amb la sagristia de l'actual temple._NEWLINE_L'ermita actual es construeix al voltant de 1590 i conclou pel 1610, quan Juan V\xc3\xa1zquez realitza l'altar, i per aquells anys comencen tamb\xc3\xa9 les obres de l'hostatgeria, les quals finalitzen el 1617. L'any 1626 es construeix el cor als peus del temple. I el 1687 s'inicia una important ampliaci\xc3\xb3, amb la construcci\xc3\xb3 d'un nou tram a la cap\xc3\xa7alera, i la seva decoraci\xc3\xb3 a c\xc3\xa0rrec de Vicent Guill\xc3\xb3 Barcel\xc3\xb3, amb la col\xc2\xb7laboraci\xc3\xb3 del seu germ\xc3\xa0 Eugeni, la qual finalitzen el 1690._NEWLINE_La primera meitat del segle XVIII suposa el moment de m\xc3\xa0xima esplendor del santuari, i llavors es construeixen les dues ales laterals porxades, en les quals participa el mestre d'obres Josep Vilallave, que acaben al voltant de 1752, coincidint amb la publicaci\xc3\xb3 del llibre sobre l'aparici\xc3\xb3 de sant Pau, d'Agust\xc3\xad Sales._NEWLINE_El 1933 l'ermita va acollir la Col\xc3\xb2nia Escolar Valencianista, en la qual s'implicaren entitats valencianistes,_NEWLINE_la Societat Castellonenca de Cultura, i participaren, entre d'altres, els mestres Enric Soler, Porcar Caudiel i Josep Francesc Senmart\xc3\xad._NEWLINE_Tot el conjunt pat\xc3\xad molts danys el 1936 i en desaparegueren importants obres d'art. Despr\xc3\xa9s an\xc3\xa0 deteriorant-se per falta d'atenci\xc3\xb3. Des de 1979 s'han anat fent restauracions, com el canvi de la teulada i els sostres de fusta, i l'adequaci\xc3\xb3 de l'hostatgeria per a restaurant._NEWLINE_Amb motiu de l'exposici\xc3\xb3 Paisatges sagrats de l'any 2005, dins del programa La llum de les imatges, s'ha dut a terme la restauraci\xc3\xb3 de l'ermita, amb el tractament de les humitats, la col\xc2\xb7locaci\xc3\xb3 d'un nou paviment, la recuperaci\xc3\xb3 de les claus originals, la reposici\xc3\xb3 dels daurats i policromies de la nau i el cor, i al presbiteri, la recol\xc2\xb7locaci\xc3\xb3 de l'antic s\xc3\xb2col i la restauraci\xc3\xb3 de la decoraci\xc3\xb3 pict\xc3\xb2rica; i en l'hostatgeria s'han restaurat les pintures negres de la planta superior. Tamb\xc3\xa9 s'han netejat les fa\xc3\xa7anes._NEWLINE_Des d'agost de 2009 est\xc3\xa0 oberta una oficina de Turisme a l'hostatgeria.\n_START_SECTION_\nArquitectura\n_START_PARAGRAPH_\nEl conjunt arquitect\xc3\xb2nic est\xc3\xa0 format per l'ermita, l'hostal annex i dos cossos laterals porxats, tot formant un espai que delimita una pla\xc3\xa7a.\n_START_SECTION_\nEstructura\n_START_PARAGRAPH_\nEl temple \xc3\xa9s de nau \xc3\xbanica coberta amb volta de creueria recolzada sobre m\xc3\xa8nsules, amb cor alt als peus, sense capelles laterals ni creuer, i el presbiteri, amb acc\xc3\xa9s mitjan\xc3\xa7ant arc de mig punt, m\xc3\xa9s estret, t\xc3\xa9 c\xc3\xbapula sobre petxines per\xc3\xb2 sense llantern\xc3\xb3, i la cap\xc3\xa7alera plana amb volta de can\xc3\xb3. Tant les claus com les m\xc3\xa8nsules estan treballades en relleu, i decorades i daurades._NEWLINE_L'hostatgeria, adossada longitudinalment al temple, disposa d'un petit pati interior porxat amb r\xc3\xa0fec treballat en fusta, una xemeneia gran amb bancs que l'envolten, escales d'acc\xc3\xa9s de tradici\xc3\xb3 goticocatalana i sales a la part superior. A la paret de l'escala est\xc3\xa0 pintat el retrat del duc de Savoia, i a la sala de reunions o de les pintures, del pis superior, es conserven unes pintures negres representant la vida de sant Pau i el Sant Sopar, en forma de tapissos, de principis del segle XVIII._NEWLINE_En els laterals existeixen dues ales porxades amb habitacions al pis superior. Un dels laterals es connecta amb altre espai porxat adossat a l'ermita mitjan\xc3\xa7ant l'arc d'entrada a la pla\xc3\xa7a, per un pas superior._NEWLINE_A la pla\xc3\xa7a, davant la porta d'acc\xc3\xa9s a l'ermita, es troba un pou de pedra tallada, constru\xc3\xaft l'any 1670.\n_START_SECTION_\nFa\xc3\xa7ana\n_START_PARAGRAPH_\nDe la fa\xc3\xa7ana cal destacar una espadanya de tres campanes, i una s\xc3\xb2bria portada d'acc\xc3\xa9s a l'ermita, de mig punt, amb un arrab\xc3\xa0 circular que encercla les dovelles, i que arranca de dues m\xc3\xa8nsules treballades.\n_START_SECTION_\nFestivitat i tradicions\n_START_PARAGRAPH_\nEl dimecres abans de Pentecosta es fa romiatge des de La Torre d'en Besora, i el tercer dia de Pentecosta, des d'Alboc\xc3\xa0sser. Tamb\xc3\xa9 se celebra una fira anual de ramat, abans molt important, el darrer diumenge de juny, amb assist\xc3\xa8ncia de gent de la comarca._NEWLINE_Segons la tradici\xc3\xb3, l'any 1562 sant Pau s'apareix a uns homes coixos i tolits que estaven tombats, prop d'uns aiguamolls, on aboca l'aigua d'una carabasseta que portava, i els mana que entren a les aig\xc3\xbces fangoses. Quan surten de l'aigua estan curats, i no poden agrair la curaci\xc3\xb3 al sant per haver desaparegut. Tornen al poble i estenen la not\xc3\xadcia del miracle, tant de la seva curaci\xc3\xb3 com de la transformaci\xc3\xb3 de les aig\xc3\xbces, de llavors en\xc3\xa7\xc3\xa0, netes i transparents._NEWLINE_Tamb\xc3\xa9 existeix la tradici\xc3\xb3 que foren uns peregrins els que pintaren les parets en una nit i desaparegueren l'endem\xc3\xa0 sense tenir m\xc3\xa9s not\xc3\xadcies d'ells."